  Майя Бывальцева IT-классъёсын школаослэн лыдзы Удмуртиын 2017-тӥ арын кык поллэсь трослы йылоз, али 19-ысь42-озь. Со сярысь журналистъёслы вераз элькунысь информатизацияя но герӟетъя агентстволэн кивалтӥсез Андрей Прокошев. 1-тӥ куарусёнысен Ижкарысь 19 школаосын информатикаез но математикаез мур дышетонъя 7-тӥ но 10-тӥ классъёс усьтӥськизы, отын 585 пиналъёс тодон-валанъёс басьто. Вуоно дышетскон арын со школаосын 8-тӥ, 9-тӥ но 11-тӥ профильной классъёс усьтозы. Озьы нимаз ӧръя дышетон 5 классъёсын луоз. «Ми та программаез ёросъёсысь кӧня ке школаосын вӧлмытыны малпаськомы, али муниципалитетъёсын кенешонъёс мыно. Валтӥсь курон — школалэн но дышетӥсьёслэн та ӵектосэ пыриськыны дасьлыксы. Со кичӧлтон дунтэк, анай-атайёслэсь но, школалэсь но коньдон кулэ ӧвӧл. Школа ачиз пумкылъян кутэ, быгатэ-а со математикаез но информатикаез мур дышетон понна класс висъяны», — вераз Прокошев. Чакланъёсъя, вуоно дышетскон ар кутсконын «IT-вектор образования» элькун ӵектос борды эшшо 23 школаос итӥськозы. Тодэ вайытом, Андрей Прокошев озьы ик вераз Ижкарын IT-лицей кылдытон сярысь. Тегъёс: Дышетон Ижкар Удмуртия пиналъёс школаос Информатизацияяногеретъяагентство  